b"\n_START_ARTICLE_\nCan Cavaller (Monistrol de Montserrat)\n_START_SECTION_\nDescripci\xc3\xb3\n_START_PARAGRAPH_\nEs tracta d'una casa unifamiliar de grans dimensions integrada al sector de ponent de la vila de Monistrol. Est\xc3\xa0 formada per dos cossos perpendiculars que formen un tancat amb un jard\xc3\xad. La casa es va anar ampliant al llarg del temps, per\xc3\xb2 les fa\xc3\xa7anes estan unificades amb finestrals d'arc conopial amb decoraci\xc3\xb3 geom\xc3\xa8trica i floral en esgrafiat. Les fa\xc3\xa7anes estan arrebossades i s'hi reprodueix un aparell encoixinat. Un gran r\xc3\xa0fec de fusta envolta l'edifici. L'acc\xc3\xa9s principal d\xc3\xb3na a una escala de pedra que porta a la planta noble. A l'interior t\xc3\xa9 una capella amb frescos del segle XVIII.\n_START_SECTION_\nHist\xc3\xb2ria\n_START_PARAGRAPH_\nAquest gran casal fou remodelat al segle XIX sobre l'estructura d'un edifici m\xc3\xa9s antic, probablement dels segles XVI o XVII. Va ser la casa dels Riusec, propietaris agr\xc3\xadcoles importants en la vida econ\xc3\xb2mica i social de la poblaci\xc3\xb3 fins a mitjan segle XVII, quan entronquen amb la fam\xc3\xadlia dels Olzina, membres destacats del Consell de Cent i de la Generalitat._NEWLINE_La casa \xc3\xa9s coneguda localment com a Cal Marqu\xc3\xa8s perqu\xc3\xa8 al segle XIX va pert\xc3\xa0nyer als marquesos de Monsol\xc3\xads, t\xc3\xadtol creat el 1853 per Isabel II i concedit a Francesca Xaviera de Saleta i Descallar, viuda de Pere Nolasc de Bassa i Girona, mort el 1835 durant les bullangues de Barcelona. La marquesa aleshores va emparentar-se amb els Olzina de Monistrol mitjan\xc3\xa7ant un nou casament i va ampliar el seu ampli patrimoni."